CELEX: 32013R0245
Language: bg
Date: 2013-03-19 00:00:00
Title: Регламент (ЕС) № 245/2013 на Комисията от 19 март 2013 година за изменение на Регламент (ЕО) № 272/2009 по отношение на проверката на течности, аерозоли и гелове на летищата в ЕС  текст от значение за ЕИП

20.3.2013   
            
            
               BG
            
            
               Официален вестник на Европейския съюз
            
            
               L 77/5
            
         РЕГЛАМЕНТ (ЕС) № 245/2013 НА КОМИСИЯТА
   от 19 март 2013 година
   за изменение на Регламент (ЕО) № 272/2009 по отношение на проверката на течности, аерозоли и гелове на летищата в ЕС
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 300/2008 на Европейския парламент и на Съвета от 11 март 2008 г. относно общите правила в областта на сигурността на гражданското въздухоплаване и за отмяна на Регламент (ЕО) № 2320/2002 (1), и по-специално член 4, параграф 2 от него,
   като има предвид, че:
   
               (1)
            
            
               В съответствие с член 4, параграф 2 от Регламент (ЕО) № 300/2008 от Комисията се изисква да приеме общи мерки, предназначени да изменят несъществени елементи на общите основни стандарти, посочени в приложение I към същия регламент, чрез допълването им.
            
         
               (2)
            
            
               Основните мерки за допълване на общите основни стандарти за сигурност в гражданското въздухоплаване са установени в приложението към Регламент (ЕО) № 272/2009 на Комисията от 2 април 2009 г. за допълване на общите основни стандарти за сигурност на гражданското въздухоплаване, предвидени в приложението към Регламент (ЕО) № 300/2008 на Европейския парламент и на Съвета (2). По-специално в приложението към Регламент (ЕО) № 272/2009 се установяват методи — в това число технологии за откриване на течни експлозиви — в резултат на чието прилагане да се разреши внасянето на течности, аерозоли и гелове (ТАГ) в зоните с ограничен достъп и на борда на въздухоплавателните средства.
            
         
               (3)
            
            
               С цел да се създадат условия за постепенно поетапно въвеждане на система за проверка за течни експлозиви, в приложението към Регламент (ЕС) № 297/2010 на Комисията от 9 април 2010 г. за изменение на Регламент (ЕО) № 272/2009 за допълване на общите основни стандарти за сигурност на гражданското въздухоплаване (3) са предвидени две дати: 29 април 2011 г. по отношение на проверката на течности, аерозоли и гелове (ТАГ), придобити на летище в трета държава или на борда на въздухоплавателно средство на въздушен превозвач, който не е от Общността, и 29 април 2013 г. по отношение на проверката на всички течности, аерозоли и гелове.
            
         
               (4)
            
            
               В съответствие с Регламент (ЕС) № 720/2011 на Комисията от 22 юли 2011 г. за изменение на Регламент (ЕО) № 272/2009 за допълване на общите стандарти за сигурност на грагданското въздухоплаване във връзка с поетапното въвеждане на проверката на течности, аерозоли и гелове на летищата в ЕС (4) датата 29 април 2011 г. бе заличена, тъй като обстоятелствата в ЕС и в света малко преди 29 април 2011 г. показаха, че малък брой летища биха били действително в състояние да осигурят оборудване за извършване на съответните проверки и че е възможно пътниците да не са наясно дали в зони с ограничен достъп или на борда на въздухоплавателно средство ще се допускат течности, аерозоли и гелове, придобити на летище в трета държава или на борда на въздухоплавателно средство на авиокомпания, която не е от Общността.
            
         
               (5)
            
            
               Развитието на технологиите или на законодателството както на ниво ЕС, така и в света, може да окаже влияние върху датите, определени в приложението към Регламент (ЕО) № 272/2009, и, когато това е целесъобразно, Комисията може да изготви предложения за преразглеждане, по-специално с оглед на функционирането на оборудването и улесняването на пътниците.
            
         
               (6)
            
            
               Комисията работи в тясно сътрудничество с всички заинтересовани страни, за да се направи преценка на положението във връзка с проверката на течности, аерозоли и гелове на летищата в ЕС до юли 2012 г. Като част от работата е извършена пробна експлоатация. През юли 2012 г. оценката на Комисията за положението бе предадена на Европейския парламент и на Съвета под формата на доклад (5).
            
         
               (7)
            
            
               Въз основа на тази оценка, и по-специално като се има предвид значителният оперативен риск, който би възникнал, ако от 29 април 2013 г. всички течности, аерозоли и гелове задължително се подлагат на проверка за течни експлозиви на всички летища в ЕС, Комисията счита, че тази дата следва да бъде заменена с постепенно премахване на ограниченията, което да гарантира високо ниво на сигурност и улесняване на пътниците на всички етапи съгласно посоченото в правилата за прилагане.
            
         
               (8)
            
            
               Поради това приложението към Регламент (ЕО) № 272/2009 следва да бъде съответно изменено.
            
         
               (9)
            
            
               Мерките, предвидени в настоящия регламент, са в съответствие със становището на Регулаторния комитет по сигурност на гражданското въздухоплаване,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕО) № 272/2009 се изменя съгласно приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 март 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 97, 9.4.2008 г., стр. 72.
   
      (2)  ОВ L 91, 3.4.2009 г., стр. 7.
   
      (3)  ОВ L 90, 10.4.2010 г., стр. 1.
   
      (4)  ОВ L 193, 23.7.2011 г., стр. 19.
   
      (5)  COM(2012) 404, 18.7.2012 г., непубликуван.
   
      ПРИЛОЖЕНИЕ
      Приложението към Регламент (ЕО) № 272/2009 се изменя, както следва:
      
                  а)
               
               
                  В раздел А точка 2 се заменя със следния текст:
                  
                              „2.
                           
                           
                              За проверката на ръчен багаж, предмети, превозвани от лица, които не са пътници, поща и материали на въздушния превозвач, освен ако се превозват в багажното помещение на въздухоплавателното средство, доставки на стоки, предназначени за полета и за летището:
                              
                                          а)
                                       
                                       
                                          ръчно претърсване;
                                       
                                    
                                          б)
                                       
                                       
                                          оглед;
                                       
                                    
                                          в)
                                       
                                       
                                          рентгеново оборудване;
                                       
                                    
                                          г)
                                       
                                       
                                          системи за откриване на експлозив (СОЕ);
                                       
                                    
                                          д)
                                       
                                       
                                          кучета за откриване на експлозив;
                                       
                                    
                                          е)
                                       
                                       
                                          оборудване за откриване на следи от експлозив (ООЕ); и
                                       
                                    
                                          ж)
                                       
                                       
                                          оборудване със системи за откриване на течни експлозиви (LEDS).“
                                       
                                    
                        
            
                  б)
               
               
                  Раздел Б1 се заменя със следния текст:
                  „РАЗДЕЛ Б1.
                  
                     Течности, аерозоли и гелове
                  
                  Позволява се внасянето на течности, аерозоли и гелове в зони с ограничен достъп, при условие че те са преминали проверка или са освободени от проверка в съответствие с изискванията на правилата за прилагане, приети съгласно член 4, параграф 3 от Регламент (ЕО) № 300/2008.“